'Dawk imdaħħlin f'ħasil ta' flus, evażjoni tat-taxxa u korruzzjoni għandu jittiħdilhom dak li serqu' Il-Ministru tal-Affarijiet Barranin Evarist Bartolo bi twissija ċara biex innaddfu r-reputazzjoni ta' pajjiżna, inkella ...
Il-Ministru tal-Affarijiet Barranin Evarist Bartolo sostna illi l-pajjiż jinsab f'eklissi politiċi u wissa li jekk Malta ma tnaddafx ir-reputazzjoni tagħha se ssir ħsara kbira. Huwa qal illi d-dawl li beda' ħiereġ fl-iggvernar ta' pajjiżna mindu sar Prim Ministru Robert Abela "għadu jitgħatta minn ċerti intriċċi koroh ta' politika u negozju li ġraw bejn 2013 u 2019." Bartolo għadda dan il-messaġġ sigħat wara li ħarġet informazzjoni illi Yorgen Fenech u l-kumpanija tiegħu 17 Black għaddiet flus lill-kumpanija fis-Seychelles Cidifex, li xtrat Wind farm fil-Montenegro għal €3 miljuni. Imbagħad din biegħet l-istess Wind Farm lill-Enemalta għal €10.3 miljun, b'€4.6 miljun jerġgħu jispiċċaw f'17 Black. Din il-kumpanija - skont email minn Nexia BT li fetħet il-kumpaniji fil-Panama ta' Konrad Mizzi u Keith Schembri - kellha tgħaddi flus (target client) lil Hearnville (Mizzi) u Tillgate (Schembri). Huwa qal illi dawk imdaħħlin fil-korruzzjoni, fil-ħasil tal-flus u fl-evażjoni tat-taxxa "għandhom jiġu akkużati l-Qorti u l-każ tagħhom għandu jinstema' malajr u jħallsu ta' għemilhom u jittiħdilhom il-ġid li serqu." "Naqbel kompletament mal-Prim Ministru Robert Abela li l-bieraħ għamilha ċara kemm huwa ddiżgustat bl-allegazzjonijiet li l-kumpanija 17 Black għamlet qligħ eseġerat mix-xiri ta' windfarm mill-Enemalta fil-Montenegro. Naqbel ukoll mal-Prim Ministru Robert Abela li min kien politikament responsabbli għandu jagħmel pass huwa minn jeddu, inkella ikollu jieħu azzjoni hu bħala Prim Ministru." Bartolo wissa li ġej żmien ta' sfida kbira u li jekk istituzzjonijiet internazzjonali bhal Moneyval u l-Financial Action Task Force (FATF) iniżlu lil pajjiżna "f'xi lista griża ta' pajjiżi li mhumuiex serji fil-ġlieda kontra l-ħasil tal-flus u l-korruzzjoni, pajjiżna mhux biss ikompli jitlef ġieħu, iżda jitlef l-attrazzjoni u l-kompetittività ghall-investituri."